हां कां इस्सै गल्ला....” में पुच्छन लगा हा, जे कासम फी बोली पेआ, में चक्कै पर ब्रह्मा बनियै बौहन्दा हा, मिट्टी मेरी प्रकित ही ते जीव ही ऐशा। मेरी अक्खीं दे अग्गें उऐ ऐशा रौंहदी ऐ जेड़ी ऐशा दै अन्दर बेई गेई हो, जिसने उसी घोट चाढ़ी रक्खे दा हा। ओ घोट इक दिन फुट्टेंआ। ऐशा ने अपने खसमे गी गालीं कड्डियां. “तेरी इस सूही दाढ़ी गी लग्गै मसाहरा।” ते फी इयै नेइयां गालीं उस दे मुंह दा त्रुट्टियै पौंदी बरखा साही बरदियां रेइयां। बिन्द क गल्ल करा भाएं चुप बट्टी रक्खो, चिड़-चिड़ करदी छिड़छड़ाइयै पेई जन्दी ही। सम्मना ते हसमुखा मनुक्ख बी गालीं देन लगी पौन्दा, जिस बेल्लै उस दी आत्मा च गलानी आई जन्दी ऐ, ते उस दे मने दे मनसूबे जली-बलियै भलेयां सुआह होई जन्दे न।